b"\n_START_ARTICLE_\nThe Scientist (kappale)\n_START_SECTION_\nTausta\n_START_PARAGRAPH_\nColdplayn laulaja Chris Martin paljasti Rolling Stone -lehden haastattelussa, ett\xc3\xa4 kun yhtye oli tekem\xc3\xa4ss\xc3\xa4 toista albumiaan, h\xc3\xa4n tiesi, ett\xc3\xa4 albumista puuttui jotakin. Martin ja yhtyeen kitaristi Jon Buckland matkustivat marraskuussa 2001 junalla Liverpooliin. Er\xc3\xa4\xc3\xa4n\xc3\xa4 iltana, kun Martin oli er\xc3\xa4\xc3\xa4ss\xc3\xa4 pime\xc3\xa4ss\xc3\xa4 huoneessa Liverpoolissa, h\xc3\xa4n l\xc3\xb6ysi vanhan pianon, joka ei ollut vireess\xc3\xa4. H\xc3\xa4n halusi soittaa George Harrisonin kappaletta \xe2\x80\x9dIsn't It a Pity\xe2\x80\x9d, mutta h\xc3\xa4n ei onnistunut siin\xc3\xa4. H\xc3\xa4n oli aikaisemmin kuunnellut my\xc3\xb6s George Harrisonin kappaletta \xe2\x80\x9dAll Things Must Pass\xe2\x80\x9d. Sitten h\xc3\xa4n keksi \xe2\x80\x9dThe Scientistin\xe2\x80\x9d, ja soitti sen ensimm\xc3\xa4isen kerran. Martin kirjoitti ja \xc3\xa4\xc3\xa4nitti kappaleen sanat ja piano-osiot viel\xc3\xa4 samana p\xc3\xa4iv\xc3\xa4n\xc3\xa4._NEWLINE_Martin kertoi kappaleesta seuraavasti:_NEWLINE_\xc2\xbbSe kertoo tyt\xc3\xb6ist\xc3\xa4. On kummallista, ett\xc3\xa4 vaikka mit\xc3\xa4 muuta olisi mieless\xc3\xa4si, oli se sitten maailmantalouden tuhoutuminen tai kamalat ymp\xc3\xa4rist\xc3\xb6ongelmat, niin se mik\xc3\xa4 sinua kiinnostaa eniten on johonkuhun ihastuminen.\xc2\xbb_NEWLINE_(Chris Martin)_NEWLINE_Albumin A Rush of Blood to the Head sis\xc3\xa4kannessa kerrotaan, ett\xc3\xa4 \xe2\x80\x9d'The Scientist' on Dan\xe2\x80\x9d. Danilla tarkoitetaan Dan Keelingia, joka rekrytoi yhtyeen Parlophonelle.\n_START_SECTION_\nMusiikki ja sanoitukset\n_START_PARAGRAPH_\nKappale on pianovoittoinen balladi, joka sis\xc3\xa4lt\xc3\xa4\xc3\xa4 pianoriffin. Coldplayn laulaja Chris Martin aloittaa kappaleen pianomelodialla, ja alkaa sitten laulaa. Yhtye tulee kappaleeseen mukaan ensimm\xc3\xa4isen kertos\xc3\xa4keen j\xc3\xa4lkeen. Kappale sis\xc3\xa4lt\xc3\xa4\xc3\xa4 jousiorkesterin, ja kappaleen lopussa kuullaan my\xc3\xb6s s\xc3\xa4hk\xc3\xb6kitaraa._NEWLINE_Kappaleen sanoitukset viittaavat miehen voimattomuuteen rakkauden edess\xc3\xa4. Kappaleen mies haluaisi \xe2\x80\x9dpalata takaisin alkuun\xe2\x80\x9d. Ensimm\xc3\xa4isen s\xc3\xa4keist\xc3\xb6n ensimm\xc3\xa4iset s\xc3\xa4keet painottavat pahoittelua:_NEWLINE_\xc2\xbbCome up to meet you / tell you I'm sorry / you don't know how lovely you are_NEWLINE__NEWLINE_Saavun paikalle tavatakseni sinut / kertoakseni sinulle ett\xc3\xa4 olen pahoillani / et tied\xc3\xa4 kuinka suloinen oletkaan\xc2\xbb_NEWLINE_(Coldplay \xe2\x80\x93 \xe2\x80\x9dThe Scientist\xe2\x80\x9d)_NEWLINE_Kappaleen nimi selittyy kolmannessa s\xc3\xa4keist\xc3\xb6ss\xc3\xa4:_NEWLINE_\xc2\xbbI was just guessing / at numbers and figures / pulling the puzzles apart_NEWLINE__NEWLINE_Questions of science / science and progress / do not speak as loud as my heart_NEWLINE__NEWLINE_Olin vain arvailemassa / numeroita ja kuvioita / rikkomassa palapeli\xc3\xa4si_NEWLINE__NEWLINE_Tieteen kysymykset / tieteen ja edistyksen / eiv\xc3\xa4t puhu yht\xc3\xa4 kovaa kuin syd\xc3\xa4meni\xc2\xbb_NEWLINE_(Coldplay \xe2\x80\x93 \xe2\x80\x9dThe Scientist\xe2\x80\x9d)\n_START_SECTION_\nJulkaisu\n_START_PARAGRAPH_\nColdplay julkaisi \xe2\x80\x9dThe Scientistin\xe2\x80\x9d Euroopassa 4. marraskuuta 2002 albumin toisena singlen\xc3\xa4. Singlell\xc3\xa4 oli kaksi B-puolta: \xe2\x80\x9d1.36\xe2\x80\x9d ja \xe2\x80\x9dI Ran Away\xe2\x80\x9d. Albumin Yhdysvalloissa julkaisseen levy-yhti\xc3\xb6n Capitol Recordsin mielest\xc3\xa4 \xe2\x80\x9dThe Scientist\xe2\x80\x9d ei sopinut toiseksi singleksi, joten siell\xc3\xa4 toinen single albumilta oli \xe2\x80\x9dClocks\xe2\x80\x9d. Singlen kannessa on S\xc3\xb8lve Sundsb\xc3\xb8n kuvaama ja muokkaama kuva yhtyeen rumpalista Will Championista. Kappale julkaistiin Yhdysvalloissa 15. huhtikuuta 2003._NEWLINE_\xe2\x80\x9dThe Scientist\xe2\x80\x9d nousi Australian singlelistalla sijalle 40, Yhdysvalloissa Billboardin Modern Rock Tracks -singlelistalla sijalle 18, Kanadan ja Latvian singlelistoilla sijalle kuusi ja Britannian singlelistalla sijalle kymmenen.\n_START_SECTION_\nVastaanotto\n_START_PARAGRAPH_\nKriitikoiden arviot \xe2\x80\x9dThe Scientistista\xe2\x80\x9d olivat yleisesti ottaen positiivisia. Rolling Stone -lehden kriitikko Rob Sheffield kirjoitti albumiarvostelussaan: \xe2\x80\x9d...upea pianoballadi 'The Scientist' on avoin jatko-osa 'Yellow'lle' ('Palataan takaisin t\xc3\xa4hteen'), joka sis\xc3\xa4lt\xc3\xa4\xc3\xa4 mullistavan falsettifinaalin, joka voisi nostaa jokaisen niskakarvasi pystyyn.\xe2\x80\x9d Stylus-lehden Nick Southall kirjoitti: \xe2\x80\x9dPiano, joka soi l\xc3\xa4pi 'The Scientistin' on tallennettu t\xc3\xa4ydellisesti, sen jokaisen erillisen s\xc3\xa4velen l\xc3\xa4mmin painauma on parempi kuin kime\xc3\xa4sti soiva versio, jota niin usein kuulee.\xe2\x80\x9d NME:n Ian Watson kirjoitti: \xe2\x80\x9d'The Scientist' on kappale, joka yhdist\xc3\xa4\xc3\xa4 v\xc3\xa4\xc3\xa4j\xc3\xa4\xc3\xa4m\xc3\xa4tt\xc3\xb6m\xc3\xa4sti y\xc3\xb6n loputtoman taivaan ja sadan tuhannen muukalaisen salaiset toiveet ja katumukset.\xe2\x80\x9d_NEWLINE_Kappale l\xc3\xb6ytyy vuoden 2004 elokuvasta Wicker Park.\n_START_SECTION_\nCover-versiot\n_START_PARAGRAPH_\nYhdysvaltalainen Aimee Mann on tehnyt kappaleesta oman versionsa, soittanut sit\xc3\xa4 konserteissaan ja julkaissut sen albuminsa Lost in Space erikoisversiolla. Natasha Bedingfield, Eamon ja Avril Lavigne tekiv\xc3\xa4t kappaleesta cover-version Jo Whileyin Live Lounge -radio-ohjelmassa. Belinda Carlisle esitti tulkintansa kappaleesta ITV1:n tosi-TV-sarjassa Hit Me Baby One More Time, Johnette Napolitano taas julkaisi versionsa albumillaan Scarred (2007). Brittil\xc3\xa4inen naiskvartetti All Angels teki kuorolauluversion kappaleesta albumilleen Into Paradise (2007). On v\xc3\xa4itetty, ett\xc3\xa4 Sum 41 olisi plagioinut kappaletta (Sum 41:n kappale \xe2\x80\x9dPieces\xe2\x80\x9d on hyvin samanlainen \xe2\x80\x9dThe Scientist\xe2\x80\x9d). Televisio-ohjelma MADtv on tehnyt kappaleen musiikkivideosta parodian \xe2\x80\x9dThe Narcissist\xe2\x80\x9d.\n_START_SECTION_\nMusiikkivideo\n_START_PARAGRAPH_\nKappaleen musiikkivideo oli hyvin suosittu. Sen tarina on k\xc3\xa4\xc3\xa4nnetty: se alkaa lopusta ja kulkee kohti alkua. Samaa tyyli\xc3\xa4 on k\xc3\xa4ytetty esimerkiksi Spike Jonzen vuoden 1996 musiikkivideossa \xe2\x80\x9dDrop\xe2\x80\x9d, ja ensimm\xc3\xa4ist\xc3\xa4 kertaa skottilaisen Danny Wilsonin kappaleen \xe2\x80\x9dThe Second Summer of Love\xe2\x80\x9d musiikkivideossa vuonna 1989. Chris Martin oppi laulamaan kappaleen v\xc3\xa4\xc3\xa4rinp\xc3\xa4in kuukaudessa._NEWLINE_Musiikkivideo kuvattiin monissa eri paikoissa ennen A Rush of Blood to the Head -kiertuetta, kuten Lontoossa ja Surreyn Bourne Woodsissa. Videon ohjasi Jamie Thraves, ja se esitettiin ensimm\xc3\xa4ist\xc3\xa4 kertaa 14. elokuuta 2002. Videossa Martin k\xc3\xa4velee kaupungissa takaperin, esikaupunkialueille ja lopulta mets\xc3\xa4\xc3\xa4n, ker\xc3\xa4ten matkalla asunsa osia. Mets\xc3\xa4n l\xc3\xa4pi k\xc3\xa4velty\xc3\xa4\xc3\xa4n h\xc3\xa4n saapuu autolleen, menee sis\xc3\xa4\xc3\xa4n ja py\xc3\xb6rtyy, mink\xc3\xa4 j\xc3\xa4lkeen h\xc3\xa4nen maassa maannut tytt\xc3\xb6yst\xc3\xa4v\xc3\xa4ns\xc3\xa4 lent\xc3\xa4\xc3\xa4 takaperin autoon sis\xc3\xa4\xc3\xa4n. Auto peruuttaa pois mets\xc3\xa4st\xc3\xa4 rikkoutuneen kaiteen l\xc3\xa4pi. Videon lopussa parin n\xc3\xa4hd\xc3\xa4\xc3\xa4n ajelevan tiell\xc3\xa4. Martinin tytt\xc3\xb6yst\xc3\xa4v\xc3\xa4\xc3\xa4 n\xc3\xa4yttelee irlantilainen n\xc3\xa4yttelij\xc3\xa4 Elaine Cassidy._NEWLINE_\xe2\x80\x9dThe Scientistin\xe2\x80\x9d musiikkivideo voitti kolme palkintoa vuoden 2003 MTV Video Music Awards -palkintogaalassa osioissa \xe2\x80\x9dparas yhtyeen video\xe2\x80\x9d, \xe2\x80\x9dparas ohjaus\xe2\x80\x9d ja \xe2\x80\x9dl\xc3\xa4pimurtovideo\xe2\x80\x9d. Se oli my\xc3\xb6s ehdolla vuoden 2004 Grammy-palkintogaalassa parhaana lyhytmuotoisena videona, mutta h\xc3\xa4visi Johnny Cashin \xe2\x80\x9dHurtille\xe2\x80\x9d."